ועדת הפנים והגנת הסביבה, כנסת 23, פרוטוקול מספר 121, 2020-12-07 11:45

מיכל (מיקי) חיימוביץ': אני שמחה לפתוח את ישיבת ועדת הפנים והגנת הסביבה בה אנחנו מכריזים על הקמת ועדת משנה שהנושא שלה הוא צדק סביבתי וחלוקתי בחברה הערבית.

מיכל (מיקי) חיימוביץ': בראש ועדת המשנה הזאת תעמוד חברת הכנסת סונדוס סאלח שנמצאת כאן אתנו.

מיכל (מיקי) חיימוביץ': חברי הוועדה יהיו איתן גינזבורג, ג'אבר עסאקלה, חוה אתי עטיה, אריאל קלנר, משה ארבל, סעיד אלחרומי, ע'דיר כמאל מריח ואליהו ברוכי.

מיכל (מיקי) חיימוביץ': הגדרנו את סמכויות הוועדה בכך שהיא תעסוק בנושא שמירה על הסביבה וחינוך סביבתי ברשויות המקומיות בחברה הערבית.

מיכל (מיקי) חיימוביץ': הוועדה תפעל לפקח על כך שמשרדי הממשלה פועלים להעברה ומיצוי התקציבים לרשויות האלה לטובת שיפור איכות חיי התושבים והתושבות בהם.

מיכל (מיקי) חיימוביץ': כמובן כל החלטות ועדת המשנה הזאת יהיו בתיאום ובאישור של מליאת ועדת הפנים והגנתה הסביבה.

מיכל (מיקי) חיימוביץ': חברת הכנסת סאלח אני מברכת אותם ושמחה מאוד על כך שאת תעמדי בראש ועדת המשנה הזאת.

מיכל (מיקי) חיימוביץ': אני חושבת שאין מתאימה ממך לטפל בנושא הזה.

מיכל (מיקי) חיימוביץ': במהלך כל החצי שנה האחרונה שוועדת הפנים והגנת הסביבה פועלת, את אחת מחברות הוועדה השקדניות, החרוצות והעקביות.

מיכל (מיקי) חיימוביץ': ככל שאנחנו מכירות יותר, אני מגלה בך שותפה אמיתית לנושאים האלה ואני מאוד מאוד שמחה שתעמדי בראש ועדת המשנה.

מיכל (מיקי) חיימוביץ': אני רק מקווה שיהיו לה ימים ארוכים.

סונדוס סאלח: תודה רבה כבוד היושבת ראש.

סונדוס סאלח: תודה רבה לחברים.

סונדוס סאלח: ועדת הפנים היא ועדה מאוד חשובה ודרך ועדה זו נגענו בנושאים סביבתיים מאוד חשובים וראינו כמה חשוב לפקס ולעשות מיקוד מיוחד לחברה הערבית.

סונדוס סאלח: ראינו שהנתונים במציאות מראים שיש פער כל כך גדול בין הרצוי למצוי, לבין מה שאנחנו יכולות ויכולים לקדם במיוחד בחברה הערבית.

סונדוס סאלח: דרך ועדה זו אני משלימה את החובות שלי והאחריות שלי כלפי ציבור הבוחרים, כלפי הישובים הערבים ואנחנו יודעות ויודעים היטב מה האתגרים הקשים והרבים שעומדים בפני כל אזרחית וכל אזרח, שמונעים ממנו במישורים רבים לפעול למען סביבה טובה יותר.

סונדוס סאלח: אני חושבת שדרך ועדה זו נוכל להעלות את המודעות הסביבתית וזה מאוד חשוב לנוכח המשבר האקלימי שפוגע בכל אחד ואחת מאתנו, ללא כל קשר ללאום ולאוכלוסייה אליה הוא משתייך.

סונדוס סאלח: אנחנו צריכים לטפל באתגרים בכל ישוב ובכל מקום.

סונדוס סאלח: הפיקוח על התקציבים והמשאבים ואני חושבת שיש קשר ישיר בין המונחים ושני הנושאים, גם צדק סביבתי וגם צדק חלוקתי, זה בוחן את קשרי הגומלין בין האדם לבין המשאבים, בין האדם לסביבה ובין הסביבה לאדם.

סונדוס סאלח: כך נוכל לקדם את הקשר הזה שיהיה קשר טוב ולא פוגעני.

סונדוס סאלח: לא התקציבים יפגעו באדם ובטח לא האדם יפגע בסביבה.

סונדוס סאלח: ככל שאנחנו מעלים את המודעות נוכל לטפל ונוכל להתקדם גם בנושאים סביבתיים וגם בנושא התקציב והמשאבים בכלל.

סונדוס סאלח: אני כאן לטובת הקידום, גם החינוך הסביבתי בו התחלתי עוד לפני כניסתי לכנסת וגם מודעות לתקצוב, למשאבים שווים לכולנו.

סונדוס סאלח: תודה.

מיכל (מיקי) חיימוביץ': תודה רבה.

מיכל (מיקי) חיימוביץ': אנחנו נצביע ואחר כך יהיו לנו עוד כמה דקות לברכות.

תומר רוזנר: את מצביעה על הקמת הוועדה ועל הרכבה וסמכויותיה.

מיכל (מיקי) חיימוביץ': אנחנו מצביעים על הקמת ועדת משנה לצדק סביבתי וחלוקתי בחברה הערבית בראשה תעמוד חברת הכנסת סונדוס סאלח וחברים בה כפי שמניתי קודם לכן.

מיכל (מיקי) חיימוביץ': מי בעד?

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': בעד – פה אחד

מיכל (מיקי) חיימוביץ': חמישה בעד.

מיכל (מיקי) חיימוביץ': אין מתנגדים, אין נמנעים.

מיכל (מיקי) חיימוביץ': אושר.

מיכל (מיקי) חיימוביץ': אני שמחה להכריז על הקמת ועדת המשנה.

אחמד טיבי: תודה רבה גברתי היושבת ראש.

אחמד טיבי: אכן אין מי שמתאימה לעמוד בראש הוועדה לצדק סביבתי וחלוקתי מאשר חברתי חברת הכנסת סונדוס סאלח.

אחמד טיבי: לכן אנחנו כאן, כדי להביע תמיכה.

אחמד טיבי: זה נושא חשוב.

אחמד טיבי: היא הייתה חברת כנסת מאוד פעילה בוועדת הפנים וייצגה את הציבור הערבי וכלל הציבור בצורה אוטנטית, שקדנית, חרוצה ופעילה.

אחמד טיבי: היא תמיד התעניינה בנושא הצדק הסביבתי וגם המילה צדק חלוקתי חשובה מאוד לישובים הערבים, לחברה הערבית, בגלל הטענה המוצדקת על היעדר צדק חלוקתי.

אחמד טיבי: סונדוס בנושא הזה או בהחלטה הזאת היא חברת הכנסת המתאימה היא במקום הנכון ובזמן הנכון.

אחמד טיבי: מברוק.

אחמד טיבי: בהצלחה.

אחמד טיבי: אני גאה בך.

אוסאמה סעדי: אני מברך את חברתי סונדוס סאלח על הקמת הוועדה החשובה הזו.

אוסאמה סעדי: כפי שאמרת, היא מתאימה ככפפה ליד כי היא פעילה עוד לפני שנכנסה לכנסת בכל העניין הזה של איכות סביבה וזה תחום ההתמחות שלה.

אוסאמה סעדי: כל העניין הזה של צדק חלוקתי וצדק סביבתי הוא חשוב מאוד.

אוסאמה סעדי: חשוב לפקח ולפעול וגם כאשר יש תקציבים, שינוצלו כי יש תקציבים של סביבה שווה, 200 מיליון שקלים, שברבות מהמועצות המקומיות לצערנו לא מנצלים אותם.

אוסאמה סעדי: טוב שאנחנו מקימים ועדה שתעקוב ותפקח, כמו הוועדה שהקמנו בראשות חברנו סעיד אלחרומי בעניין הנגב.

אוסאמה סעדי: הוועדה הזאת קיימה כבר שני דיונים ענייניים ונקודתיים ולפעמים באמת צריך להקים את ועדות המשנה על מנת לשים את הנקודות ואפילו נקודות ממוקדות ופרטניות.

אוסאמה סעדי: מברוק.

אוסאמה סעדי: בהצלחה, סונדוס.

ג'אבר עסאקלה: סונדוס, מברוק.

ג'אבר עסאקלה: שיהיה בהצלחה.

ג'אבר עסאקלה: אני חושב שהנושא, צדק סביבלתי, הוא מאוד מאוד משמעותי ואני סומך עליך בקטע הזה ועל מיקי, בענייני הסביבה.

ג'אבר עסאקלה: אני חושב שצריך לשים דגש גם על הצדק החלוקתי והצדק החלוקתי הוא חלוקה שווה והוגנת במשאבי המדינה.

ג'אבר עסאקלה: כשאני מדבר על משאבי המדינה, אני מדבר על המשאבים החומריים ועל משאבי התודעה ואנחנו לגמרי לא נמצאים שם.

ג'אבר עסאקלה: יד ביד נעשה את זה.

ג'אבר עסאקלה: תודה.

סעיד אלחרומי: סונדוס, מברוק, בהצלחה.

סעיד אלחרומי: כולנו לרשותך.

סעיד אלחרומי: יאללה, לעבודה, לדרך.

סמי אבו שחאדה: אני רוצה להגיד לך מברוק ובהצלחה.

סמי אבו שחאדה: אנחנו מאוד שמחים ואנחנו סומכים על סונדוס.

משה ארבל: חברת הכנסת סונדוס סאלח, לא רק חברי הרשימה המשותפת.

משה ארבל: בהצלחה.

משה ארבל: אני קורא לך מכאן, יש תקציב ממשלתי לאנרגיה מתחדשת.

משה ארבל: למשל לגבי תאורת רחוב עם אנרגיה פחות מזהמת ורשויות ערביות בעיקר לא באות לקחת את הכסף.

משה ארבל: תעשו הכול כדי שזה יקרה.

משה ארבל: בהצלחה.

מיכל (מיקי) חיימוביץ': כבר יש לך משימה.

מיכל (מיקי) חיימוביץ': תודה רבה.

מיכל (מיקי) חיימוביץ': הישיבה נעולה.